Danske domstole kan ikke længere dømme personer for at krænke religioner.

Det står klart, efter at et flertal fredag som ventet stemte for at afskaffe blasfemiparagraffen i straffeloven.

Alle Folketingets partier med undtagelse af Socialdemokratiet stemte for lovforslaget, der var fremsat af Enhedslisten.

Enhedslistens ordfører på området, Bruno Jerup (Ø), siger ifølge Ritzau:

- Det er glædeligt, at et stort flertal nu ønsker at afskaffe paragraffen. Det kan betyde, at vi kan få en mere fri og fordomsfri diskussion om religioner. Vi mener, at religiøse tankesæt lige som alle andre tankesæt skal kunne udsættes for kritik.

Læs også : Terroreksperter advarer: Afskaffelse af blasfemiparagraf kan få konsekvenser for Danmark

Afskaffelsen af paragraffen sker til trods for, at Politiets Efterretningstjeneste (PET) har advaret om, at det vil kunne få sikkerhedsmæssige konsekvenser for Danmark.

- PET’s Center for Terroranalyse (CTA) vurderer, at en ophævelse af straffelovens § 140 om blasfemi vil kunne have sikkerhedsmæssige konsekvenser for Danmark, herunder bidrage til at skærpe trusselsbilledet i forhold til Danmark og danske interesser i udlandet, lød det i et svar til Folketinget fra Justitsministeriet, der har indhentet udtalelsen fra PET, i april.

Blasfemiparagraffen: • "Den, der offentligt driver spot med eller forhåner noget her i landet lovligt bestående religionssamfunds troslærdomme eller gudsdyrkelse, straffes med bøde eller fængsel indtil 4 måneder"

Søren Pape: Ytringsfriheden vægter højest

Beslutningen, der i dag blev taget i Folketinget, kommer ikke som nogen overraskelse. Venstres folketingsgruppe gav grønt lys for tre dage siden, og hermed var det kun Folketingets største parti, Socialdemokratiet, som var modstander af afskaffelsen, som senest førte til en dom i 1946.

Justitsminister Søren Pape (K) rystede da heller ikke på hånden forud for den endelige behandling i Folketinget. Det fortalte ministeren tidligere i dag.

- Vi sætter ytringsfriheden højest. Vi skal ikke straffe folk for at gøre nogle tåbelige ting. Man skal have lov at ytre sig, sagde han.

- Jeg har det sådan, at vi skal beskytte mennesker, ikke guder eller ting på den måde. Det er mennesker, vi skal værne om, og det her er lidt specielt. Det her med, at vi skal have nogle sager, hvis folk står og brænder en Koran af og filmer det, skal man så straffes for det?, lød det videre.

Nordjysk mand tiltalt for koranafbrænding

Det er ekstremt sjældent, at paragraffen har været taget i brug, og kun to gange er de tiltalte blevet kendt skyldige.

Debatten fik dog nyt liv, da 42-årige John Salvesen fra Nordjylland i februar blev tiltalt for at have lagt en video på Facebook, hvor han brænder koranen af.

DR Nyheder talte med den 42-årige i forbindelse med, at Venstre besluttede at bakke op om afskaffelsen. Her forklarede han, hvorfor han valgte at brænde koranen af.

Læs også : John brændte koranen i haven: Nu slipper han måske uden straf

- Jeg gjorde det, fordi jeg havde læst den. Ene og alene af den grund, at det er en hadmanual. Jeg kan ikke se noget galt i, at man brænder sine egne ejendele, hvis man har lyst til det, sagde han og forklarede, at han også tidligere har brændt biblen af.

- Jeg har brændt biblen. Jeg har brændt det nye testamente. Det er bare ikke blevet slået op og gjort til noget stort, sagde John Salvesen.

Læs også : John brændte koranen i haven: Nu slipper han måske uden straf